'n Pa van twee is Woensdagnag in sy slaapkamer in 'n veiligheidskompleks in Honeydew aan die Wes-Rand geskiet.
Die 52-jarige man het omstreeks 3:00 wakker geword van 'n geluid naby die bed en geskrik toe hy sy oë oopmaak en vier swart mans in die slaapkamer van sy eenheid in die Eagle Close-kompleks in Duringstraat sien.
Die man is in die bors en rug gewond en hy is in 'n stabiele toestand in die hospitaal. Sy vrou en twee dogters is nie beseer nie.
Beeld verneem dat hoewel daar veiligheidswagte by die kompleks diens doen, daar nie 'n wag teenwoordig was toe die voorval plaasgevind het nie.